Ikea laver mobil lampe med trådløs oplader

Er du nået alderen, hvor natten kræver mindst ét toiletbesøg, kan Ikea Bettorp være noget for dig. Det er nemlig en mobil lampe, der leveres med trådløs oplader, der samtidig kan oplade din smartphone og dit smartwatch. Man må sige, at de ikke er bange forat prøve nye koncepter af.

Bettorp er en LED-lampe, der mest af alt minder om en lommelygte. Den er placeret på en trådløs oplader, der ud over at oplade lampen også kan oplade mobiltelefoner og andre enheder. Der er plads til to enheder ud over lampen.

“Bettorp er 2 produkter i 1, både LED-lampe og trådløs ladestation. Du kan dæmpe lampen og nemt tage den med, hvor du har brug for lys – ved siden af ​​sengen, ved sofaen eller i vindueskarmen,” skriver Ikea.

Det spøjse er, at selve lampen åbenbart ikke er udrustet med et genopladeligt batteri. Den kræver nemlig fire AA-batterier for at fungere. Ikea anbefaler deres egne genopladelige af slagsen.

Ikea Bettorp-lampen har en farvetemperatur på 2700 kelvin og en lysstyrke på 150 lumen. Det er altså langt fra nogen projektør. Selve ladepladen leverer op til 5 watt, hvilket også er i den blodfattige ende.

Til gengæld er den billig. På den svenske Ikea-hjemmeside står den til 499 SEK, hvilket svarer til omkring 357 kroner. Den er endnu ikke dukket op på den danske hjemmeside.

Ikea laver mobil lampe med trådløs oplader