Ikea forbereder syv nye smart home-enheder

Ikea er klar til at tage endnu et skridt ind i det smarte hjem. Syv nye enheder er netop blevet godkendt af Matter-alliancen, og de byder på alt fra luftkvalitetsmåler til vandlækagealarm – alt sammen pakket ind i klassisk Ikea-navngivning. Det skriver Matter Alpha.

Blandt smart home-nyhederne finder vi bevægelsessensoren Myggspray, dør- og vinduessensoren Myggbett, luftkvalitetsmåleren Alpstuga, samt termometer og luftfugtighedsmåler under navnet Timmerflotte. Og opdager du pludselig en våd plet under vasken, er Klippbok klar til at advare dig. Dertil kommer to varianter af den programmmerbare knap Bilresa, der enten har et scrollhjul eller to knapper.

Ifølge Ikea selv lander første bølge af enhederne i januar 2026, mens resten følger i april samme år. Dermed får Ikea-universet endnu flere brikker, der kan kobles op til Matter-standarden – og som altid til priser, der plejer at være svære at konkurrere med.

Med de nye produkter rykker Ikea endnu tættere på at udfordre giganter som Philips Hue og Aqara, der i dag dominerer markedet for sensorer og smart home-tilbehør. Hvor Hue er kendt for lys og Aqara for avancerede sensorer, går Ikea nu direkte ind i samme kategori – men typisk med et mere budgetvenligt prisskilt.

For danske forbrugere betyder det, at det bliver lettere (og billigere) at udbygge et Matter-baseret hjem, uden at man behøver binde sig til én producent. Og netop fordi Ikea satser på Matter, er produkterne ikke låst til Ikeas egen hub, men kan tale sammen med både Apple Home, Google Home og Amazon Alexa.

Det kan meget vel betyde, at flere danske hjem ender med at bruge Ikea som “indgangsbillet” til et større smart home-setup.

Ikea forbereder syv nye smart home-enheder