Ikea investerer i danske Flow Loop

Inter Ikea Group har investeret i den danske startup-virksomhed Flow Loop, der arbejder på at genbruge badevand. Sammen skal de udvikle løsninger, der “inspirerer og gør folk i stand til at blive mere vand- og energieffektive”. Det fortæller selskabet i en pressemeddelelse.

Faktisk har de to virksomheder arbejdet sammen siden marts 2020. Men samarbejdet går åbenbart så godt, at Inter Ikea Group nu foretager “en mindre investering” i den danske virksomhed.

Løsningen udmærker sig ved, at den kan eftermonteres i eksisterende bruserum. Målet er at gøre det nemt og overkommeligt for folk at spare både vand og energi uden at gå på kompromis med bruseoplevelsen. Ifølge det danske selskab kan bruseren spare op til 80 procent vand og 70 procent energi.

Illustration af Loop Shower fra Flow Loops hjemmeside.

“Vores vandinnovationsteam har gjort store fremskridt sammen med Flow Loop i løbet af de sidste to års samarbejde på vores rejse for at gøre denne ‘fremtidens bruser’ overkommelig og tilgængelig for så mange kunder som muligt,” siger Robert Carleke, Innovation Ventures Manager hos IKEA of Sweden.

Ifølge pressemeddelelsen vil Flow Loop sætte løsningen til salg i løbet af sommeren. Ikea-udgaven af Loop-bruseren er stadig under udvikling og test, men vil med tiden havne i møbelvarehuset.

Loop kan efter-installeres i de fleste brusebade uden krav til ombygning og installation tager kun 1-2 timer. Det eneste krav er, at der er adgang til elektricitet. Læs mere om løsningen hos Flow Loop.

Ikea investerer i danske Flow Loop