Ikea lancerer ny AI-løsning

Trænger du til at få møbleret om? Så har den svenske møbelkæde et værktøj, der kan hjælpe. Ikea Kreativ hedder det, og det er blevet en del af kædens app i dag. Her kan du scanne rummene i dit hjem og flytte rundt på møblerne, som du vil.

Løsningen er baseret på kunstig intelligens, der omdanner scanninger af hjemmets rum til interaktive 3D-modeller. Her er det muligt at fjerne eksisterende møbler, tilføje nye og redesigne indretningen, som man ønsker. Og der er, naturligvis, også mulighed for at spæde op med nye møbler fra møbelvarehuset, hvis du trænger.

– Med Ikea Kreativ vil vi gennem innovativ teknologi hjælpe vores kunder med at bryde de barrierer, der er, når man skal renovere eller flytte ind i et nyt hjem, ved at hjælpe dem med at visualisere det hjem, de ønsker, siger Henriette Ekholm, Country Home Furnishing & Retail Design Manager, Ikea Danmark.

Ikea Kreativ kan også tilgås fra computeren.

Ikea Kreativ er tilgængelig i Danmark til iOS og Android gennem Ikeas mobilapp eller på Ikea.dk.

Ikea lancerer ny AI-løsning