Ikea belønner kunderne for at lægge mobilen i seng

Vi ved det godt. Vi burde sove. Men i stedet scroller vi videre på Instagram, tjekker nyheder eller falder i et YouTube-hul. Ikea vil nu have os – og vores telefoner – til at gå i seng til tiden. Derfor har de lanceret Ikea Phone Sleep Collection: en komplet seng til din smartphone, komplet med træsengebund, lagen, dyne og NFC-chip.

Ja, det lyder som en aprilsnar, men den er god nok, fortæller City Magazine. I De Forenede Arabiske Emirater har Ikea gjort kampen mod “digital søvnløshed” til et spil: Læg mobilen i sin mini-seng i syv timer hver nat i syv dage, og du bliver belønnet med et gavekort på 100 dirham – svarende til cirka 200 kroner.

Alt styres via en app, der overvåger, hvor længe din telefon ligger stille om natten. Klarer du udfordringen, er der kontant belønning for god nattesøvn – eller i hvert fald for digital selvkontrol.

“Søvn er nok det vigtigste designprojekt i vores liv – men også det mest oversete,” siger Carla Klumpenaar, marketingdirektør hos Ikea.

Bag idéen står reklamebureauet Memac Ogilvy, og konceptet er lige dele sjovt, skørt og snedigt markedsføring. For uanset om du nogensinde kommer til at putte din iPhone under en mini-dyne, så taler hele verden om det – præcis som Ikea havde håbet.

Det er heller ikke første gang, Ikea forsøger at få os til at sove bedre: I 2021 lancerede de en insomnia hotline i Belgien, hvor søvnløse kunder kunne ringe efter sengetips midt om natten.

Om Phone Sleep Collection nogensinde finder vej til Danmark, vides ikke. Men hvis du længe har haft dårlig samvittighed over skærmtid i sengen, kan du nu trøste dig med, at der findes et sted i verden, hvor mobilen får sin egen seng – og bliver betalt for det.

Ikea belønner kunderne for at lægge mobilen i seng